**НИЙГМИЙН ДААТГАЛЫН ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ**

**ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг. Хуулийн төсөл боловсруулах болсон үндэслэл, шаардлага**

 Аливаа улс орны нийгэм эдийн засгийн хөгжлийн үндсэн суурь нь дундаж давхарга юм. Нийт хүн амынх нь дийлэнх нь энэ давхаргад багтах тусам улс орон хөгжиж байгааг илтгэж байдаг. Монголын төрөөс хамааралгүй, тендер авдаггүй, улс төрөөс хараат бус 75 000 аж ахуй нэгж, 800 000 ажлын байр байдаг. Дэлхий нийтийг хамарсан цар тахал Монгол улсад нэвтэрсэн өнөө цагт хувиараа хөдөлмөр эрхлэгчдийн 76% буюу бизнесийн үйл ажиллагаа бүхэлдээ хэд хэдэн удаа зогсолт хийгээд байна. Жижиг дунд, хийгээд томоохон аж ахуйн нэгжүүд цомхтгол олноор хийж эхэлжээ.  2020 оны 11 сараас хойш томоохон аж ахуйн нэгжүүдийн хувьд байдал хүндэрч цалингаа алдаг оног тавьж байгаа юм. Ийнхүү хувийн хэвшлийн 50 гаруй хувь нь цалингаа өгч чадахгүй байгаагийн улмаас өнгөрсөн хугацаанд 400 мянга гаруй иргэдийн орлого нь тодорхой хэмжээнд буурч байгаа талаар Монголын Худалдаа Аж Үйлдвэрийн Тэнхим анхааруулж байсан.

Үндэсний Статистикийн хороо, Дэлхийн банк хамтран Өрхийн нийгэм, эдийн засгийн судалгаанд үндэслэн 2 жил тутам “Ядуурлын дүр төрх” тайланг боловсруулж, нийтийн хүртээл болгож байна. Хамгийн сүүлд 2018 онд ядуу ангилалд нийт иргэдийн 28.4 хувь буюу 905 мянган хүн байна гэж тооцсон. Үүн дээр 475 мянган иргэн дундаж давхаргаас доош унах магадлал өндөр байгааг тухайн тайлан гаргах үеэр анхааруулж байжээ. Цар тахал болон төрөөс авч хэрэгжүүлсэн зарим шийдвэр байгаа олохгүй байгаагийн улмаас дундаж давхаргаас хагас сая иргэн ядуусын эгнээнд шилжсэн байх магадлал өндөр байгаа юм.

Өнөөдөр Монгол улсын эдийн засгийн нөхцөл байдал туйлын хүнд байна. Төвлөрсөн төлөвлөгөөт эдийн засгийн тогтолцооноос чөлөөт зах зээлд шилжсэн 1990-д оны үеийн эдийн засгийн гүн хямралаас хойш Монгол улсын эдийн засаг 5.3 хувьд хүрч агшиж байсангүй. Хямралыг үндэсний нийт бүтээгдэхүүн буурах төдийхнөөр төсөөлж болохгүй. Үйлдвэр, аж ахуй нэгжүүд дампуурч ажилгүйдэл нэмэгдсэнээр өрхийн орлого буурч, хүн амын амьжиргааны түвшин огцом унах зэрэг сөрөг үр дагавар дагалддаг.  Бизнесийн Гадаад өрийн хэмжээ зохих түвшнээс дээш гарах тохиолдолд эдийн засгийн макро үзүүлэлтүүд буурч, нийгмийн тогтворгүй байдал нэмэгдэн, улс төрийн нөхцөл байдал хурцдах нөхцөл үүсдэг. Тиймээс хямралыг өдөөхгүй байх нь улс, орныг удирдлагын анхаарлын төвд байдаг хамгийн чухал асуудал юм.

Энэ бүх асуудлыг тодорхой хэмжээнд шийдвэрлэхийн тулд Засгийн газраас авч хэрэгжүүлж буй ажлын байрыг дэмжих олон их наядаар хэмжигдэх хөнгөлттэй зээл олгох хөтөлбөрөөс гадна хувийн хэвшилд ажиллаж буй иргэдийг орлогыг хамгаалах замаар хөдөлмөр эрхлэлтийг урамшуулах шаардлагатай байна. Эдийн засаг хүндрэлийг ажлын байр олноор бий болгох, дундаж давхаргыг нэмэгдүүлэх, хавтгайрсан халамжийн бодлогоос татгалзах замаар гарах ёстой.

Монголын төрөөс хамгийн эхэнд хийх алхам бол 2017 оны 4 сарын 14 өдөр УИХ-аар батлагдсан 3 жилийн хугацаанд НДШ-ийг ажил олгогчид 2.5 хувь, даатгуулагчид 2.5 хувь буюу нийт дүнгээр 5 хувиар нэмэгдүүлсэн хуулийн өөрчлөлтийг хүчингүй болгох явдал юм.

**Хоёр. Нийгмийн даатгалын тухай хуульд нэмэлт өөрчлөлт оруулах тухай хуулийн зорилго, ерөнхий бүтэц, зохицуулах харилцаа, хамрах хүрээ**

Нийгмийн даатгалын тухай хуульд 2017 оны 4 дүгээр сарын 14-нд оруулсан өөрчлөлтийг цуцалснаар иргэдийн хувиараа хөдөлмөр эрхлэх сонирхлыг нэмэгдүүлэх, цар тахлын үед үйл ажиллагаа нь хүндэрч зогссон аж ахуйн нэгжийн үйл ажиллагааг сэргээж дэмжихэд чиглэгдэж байна. Төрийн зүгээс татвараар дамжиж ирдэг дарамт багасах нь ажлын байрыг нэмэгдүүлж, аж ахуй нэгжийн тоог олшруулж улмаар улсын төсвийн орлого нэмэгдэж, улс орны хөгжилд бодит дэмжлэг болох юм.

**Гурав. Нийгмийн даатгалын тухай хуульд нэмэлт өөрчлөлт оруулах тухай хууль батлагдсанаар үүсч болох эдийн засаг, нийгэм, хууль зүйн үр дагаврын талаар**

 Нийгмийн даатгалын шимтгэлийг бууруулснаар тус сангийн орлого буурах нь гэдэг нь буруу ойлголт манай нийгэмд байдаг. Гэвч бодит байдал дээр хэдий чинээ ажлын байр нэмэгдэж олон аж ахуй нэгжийн үйл ажиллагаа сэргэх тутам даатгалын санд орох орлого нэмэгддэг. Харин НДШ-ийн хувь хэмжээг нэмэх тутам даатгалын санд төвлөрөх мөнгөн хөрөнгө багасдаг талаар олон улсын туршлага байдаг төдийгүй ийм судалгаа олон хийсэн байдаг.

 Ажилгүйдэл ихсэх тутам нийгэмд элдэв асуудлууд нэмэгддэг. Ядуурал, өвчин эмгэг, архидалт, элдэв янзын гэмт хэрэг… нь ажилгүйдлийн шууд нөлөө юм. Энэ нь даамжрах тутам нийгэмд үзэн ядалт, үл ойлголцол төрүүлж бослого хөдөлгөөн дэгдэж байсныг дэлхийн зарим улсын жишээн дээрээс харж болно.

Энэ нь нийгмийн даатгалын тухай хуульд нэмэлт өөрчлөлт оруулах замаар ажлын байрыг дэмжих, иргэдийн орлогыг хамгаалах нь хуулийн хамгийн энгийн зөв гаргалгаа юм.

АНУ-ын Сангийн сайд Жанет Йеллен цар тахлын хүнд үед улс орнуудыг аж ахуйн нэгжийн орлогын албан татварыг хамгийн доод түвшинг тогтоохыг санал санал дэвшүүлснийг эдийн засгаараа дэлхийд тэргүүлдэг “Их хорь”-ийн орнууд төдийгүй бусад олон орон дэмжиж байна. ОУВС, Дэлхийн банк зэрэг олон улсын санхүүгийн байгууллагууд ч энэ саналыг дэмжих нь гарцаагүй.

**Дөрөв. Нийгмийн даатгалын тухай хуульд нэмэлт өөрчлөлт оруулах тухай хууль батлагдсантай холбогдуулан нэмэлт, өөрчлөлт орох хуулиуд**

Хуулийн төсөл нь Монгол Улсын Үндсэн хууль болон бусад хуульд нийцэж байгаа бөгөөд хуулийн төсөлтэй холбогдуулан Нийгмийн даатгалын тухай хуулиудыг хэрэглэх журмын тухай хуулийн 33 дугаар зүйлд шимтгэлийн хэмжээг шат дараалалтай нэмэгдүүлэх гэсэн хэсгийг хасаж өргөн барьсан хууль батлагдвал нийцүүлэн өөрчилнө. Мөн төсвийн тодотгол хийж нийгмийн даатгалын сангийн орлого, зарлагатай холбоотой зарим хэсэгт хуульд нийцүүлэн өөрчлөлтийг оруулна.

ХУУЛЬ САНААЧЛАГЧ